Путин В. В. Къэрал Советым и зэIущIэ иригъэкIуэкIащ Урысей Федерацэм экологие и лъэныкъуэкIэ зегъэужьыным теухуауэ. Абы хэтащ КIуэкIуэ Ю. А.
Дыгъуасэ Путин Владимир Кремлым щригъэкIуэкIащ Къэрал Советым и зэIущIэ. Ар теухуауэ щытащ къэкIуэну щIэблэхэм я сэбэп зыхэлъын экологие зыужьыныгъэ Урысей Федерацэм къыщызэгъэпэщыным. ЗэIущIэм хэтащ КIуэкIуэ Юрий.
Дызытепсэлъыхь Iуэхум, жиIащ къэралым и УнафэщIым, хуабжьу мыхьэнэшхуэ иIэщ лъэпкъ экономикэм зегъэужьынымкIэ, абы къыдэкIуэу, цIыхухэм я псэукIэр егъэфIэкIуэнымкIэ, щIыналъэхэм я зэфIэкIыр къэIэтынымкIэ.
ЗэIущIэм хэтахэм Путин Владимир ягу къигъэкIыжащ дызыхыхьэ 2017 гъэр Экологием и илъэсу зэрагъэувар, абы къыдэкIуэу Урысейм и щIэныгъэ-технологие зыужьыныгъэмкIэ куэд мыщIауэ къащта стратегием экологие зыужьыныгъэр Iуэху нэхъыщхьэ дыдэхэм ящыщу зэрыщыубзыхуар.
Экологием пыщIа гугъуехь нэхъыщхьэ дыдэхэу икIэщIыпIэкIэ дэгъэкIын хуейхэм ящыщу зэIущIэм къыщагъэлъэгъуащ хьэуам, псыежэххэм хаутIыпщхьэ, щIыпIэ зэмылIэужьыгъуэхэм щыхыфIадзэ кIэрыхубжьэрыхухэмрэ фIейхэмрэ гъэмэщIэныр, абы папщIэ дэтхэнэ IэнатIэми къыщагъэсэбэп технологиехэр егъэфIэкIуэныр. Къалэдэсхэм я зэхуэдитIыр зэрыбауэ хьэуар егъэлеяуэ фIейщ. Ар процент 50-м щегъэжьауэ процент 90-м нэсыху зи зэраныр автотранспортырщ. ЦIыхухэм къагъэсэбэп псым и нэхъыбапIэр «фIейуэ», «фIей дыдэу» къалъытащ. Къэралым цIыхуу исым я процентиблым ирафын псы къабзэр яхурикъуркъым. ЩIыналъэхэм я нэхъыбапIэм экологие и лъэныкъуэкIэ щыIэ щытыкIэр щызэIыхьэ зэпытщ.
ЗэIущIэм къыщагъэлъэгъуа бжыгъэхэм ятепщIыхьмэ, хабзэм къемызэгъыу къызэрагъэпэща куэншыб идзыпIэхэм щызэтрихьа кIэрыхубжьэрыхухэр тонн мелард 30-м щIигъуащ. «КIэрыхубжьэрыхухэр хэт дэнэ деж хуейми щыхыфIедзэ икIи апхуэдэ куэншыб идзыпIэхэм иджыпсту гектар мин 48-м нэблагъэ яубыдащ», — къигъэлъэгъуащ Урысейм и Президентым.
Къэралым и УнафэщIым къызэрилъытэмкIэ, экологием пыщIа гугъуехьхэр икIэщIыпIэкIэ къызэнэкIыпхъэщ икIи а Iуэхум зыубгъуауэ елэжьын хуейщ.
КъБР-м и Iэтащхьэмрэ Правительствэмрэ я пресс-IуэхущIапIэ.
